### Beslutning

Godkendt.

### Sagsfremstilling

## Resume og sagens baggrund

I forbindelse med budgetaftalen for 2022 blev det besluttet at etablere et systematisk tilsyn med gravearbejder. Dette tilsyn har været udført siden den 1. januar 2022, og der gives hermed en orientering om status for det første halve år.

## Indstillinger

Chefen for Vej, Ejendom og Affald indstiller, at Teknik- og Miljøudvalget tager orienteringen til efterretning.

## Behandling

Teknik- og Miljøudvalget.

## Sagsfremstilling

Der er fra den 1. januar 2022 til den 30. juni 2022 udført 813 systematiske tilsyn med gravearbejder på offentlige veje og stier. Der er herudover ført tilsyn med en del gravearbejder på private fællesveje.

Hvert enkelt gravetilsyn igangsættes som udgangspunkt på baggrund af de gravetilladelser, der gives, og i en tæt dialog med graveaktørerne.

Fælles for de gennemførte tilsyn er, at de er resulteret i en forbedring af reetableringen i forbindelse med gravearbejderne - både ved afleveringsforretninger og gennem det systematiske daglige tilsyn. Gravetilsynet sikrer, at reetableringsarbejderne udføres efter de rigtige forskrifter og metoder.

SAMKOM (et tværgående samarbejde mellem kommunerne og Vejdirektoratet) har beregnet, at et dårligt udført retableringsarbejde reducerer restlevetiden for en vej med 20-50 %. Restlevetiden for vejen reduceres, når den ikke vedligeholdes, og der ikke sikres en korrekt retablering efter gravearbejde. Forventningen er, at kommunens gravetilsyn imødegår dette.

Der er ultimo juni 2022 en halv snes afleveringsforretninger, der er ikke har kunnet opnå godkendelse endnu. Her er processen at fortsætte dialogen med entreprenøren og ledningsejeren og i sidste ende at få arbejdet udført for graveaktørens regning. Det sidste har endnu ikke været praktiseret.

I forbindelse med det systematiske tilsyn er der indgået samarbejdsaftaler om fornyelse af seks fortove. Fornyelsen er sket med baggrund i kommunens registreringer af fortovstilstande og ved anvendelse af midler til de koordinerende ledningsarbejder. Der er således tale om en samfinansiering mellem graveaktørerne og Kalundborg kommune.

Forventning er, at gravetilsynets arbejde fremover vil bidrage til bevarelse og højnelse af vejkapitalen. Skønsmæssigt har administrationen vurderet, at op til 1/3 af gravearbejder er behæftet med fejl og mangler, som nu bliver justeret inden afleveringen færdiggøres.

Gravetilsynet er blevet positivt modtaget blandt grundejere, og det har givet anledning til forbedring af retableringsarbejdet. Gravetilsynet er for borgerne et synligt bevis på, at der løbende bliver fulgt op på den opmærksomhed, som borgerne har på forholdene ved aktuelle gravearbejder. Også grundejerforeninger har benyttet kontakt til gravetilsynet og derigennem sikret retablering af høj standard på private fællesveje.

Den umiddelbare oplevelse er desuden, at bevidstheden om, at der er et gravetilsyn, i sig selv forbedrer kvaliteten.

Administrationen får mange "Giv Et Praj" omkring gravearbejder, som skal håndteres. Det er en forhåbning, at det aktive gravetilsyn vil have en forbyggende effekt, således at denne administrative opgave mindskes i takt med, at kendskabet til gravtilsynet øges.

## Økonomiske konsekvenser

Ingen økonomiske konsekvenser.